
Pályaválasztás dilemmája, a Honvéd Kadét rendszer vizsgálatán keresztül

A pályaválasztás dilemmája, Honvéd Kadét Rendszer vizsgálatán keresztül.
TDK-dolgozatom fő témája a pályaválasztás dilemmája. Írásomban azt vizsgáltam, hogy mi alapján kerültek, a gyermekek egy adott pályára. Milyen szűrőkön keresztül választotta ki az iskola gyermekeket, mi alapján választották ki a szülők a gyermekeknek legmegfelelőbbnek ítélt intézményt. Milyen szabályok mentén biztosítja az oktatáspolitika azt, hogy a szülők és az intézmények azonos elvek mentén legyenek képesek a gyermekek iskoláztatását tervezni.
Kutatásomat a Honvéd Kadét rendszerben tanuló diákok körében a Honvéd Kadét Szakképzést folytató Komárom Esztergom Vármegyében működő intézményekben végeztem.
Fontosnak tartottam vizsgálni a pályaorientációban érintett szervezetek valódi szerepét, a pályaválasztást befolyásoló tényezőket továbbá azt, hogy mennyire döntöttek tudatosan a családok az iskolaválasztáskor, valamint, hogy mennyire volt jellemző az, hogy a gyermek jövőjével kapcsolatban konkrét célok fogalmazódnak meg már ebben az időszakban, és ezek mennyire voltak befolyással a végső döntésre.
Munkám során a következő kutatási kérdéseket fogalmaztam meg.
Milyen tényezők befolyásolják a legjobban a pályaválasztást? Milyen fórumokon kapnak tájékoztatást a diákok a pályaválasztási lehetőségekkel kapcsolatban? Milyen módszerekkel szólítja meg az iskola a gyermekeket, milyen fórumokon tudja az iskola elérni a leendő diákokat? A honvédségnek melyek azok a területei, amelyek legjobban érdeklik a diákokat?
Kutatásom során egyaránt alkalmaztam kvantitatív és kvalitatív kutatási módszereket. Kvantitatív módszerként, elsősorban fenntartói és intézményi statisztikai adatok másodelemzését végeztem el, valamint online kérdőíves felmérést folytattam a vizsgált intézmények diákjainak körében.
A Honvédelmi Minisztérium Oktatási és Ifjúságstratégiai Főosztály, Ifjúságstratégiai Osztály 2023 októberi adatszolgáltatása alapján Komárom Esztergom Vármegyében 197 diák tanul Honvéd Kadét szakképzésben, a kérdőívekkel őket próbáltam meg elérni. Kvalitatív kutatási módszerként fókuszcsoportos interjút készítettem diákokkal, interjút pedagógusokkal.



